  Виталий Пронин Гуртысь спортсменъёс тодазы возё на, луоз, кылем арын Дэбес черкогуртын гужем пумиськылэмзэс. Трос ик дыр ӧз ортчы, уйпалась удмурт ёрос нош ик куно пумитаны дасяське. Таяз учыре отын радъямын луозы 18-тӥ Гурт тол шудонъёс. Кылем арня шорын оргкомитет Дэбесэ вуылӥз но ӵошатсконъёслы дасяськонлэсь мынэмзэ эскериз. Таин валче куд-ог сюлмаськонъёссэ шараяз Дэбес администрациысь мугорез кыдатон культурая, туризмъя управлениен кивалтӥсь Андрей Князев. Арлы быдэ ёросъёс куспын аспӧртэмлыко вожвылъяськон ортче. Нимысьтыз комиссия эскере ёросысь спортлэсь азинскемзэ: Гурт шудонъёсы, нылпи спартакиадае пыриськемзэс, спортлы коньдон висъямзэс. Озьы 2010-тӥ ар понна куинетӥ группае пырись ёросъёс пӧлын Дэбес нырысетӥ интые потӥз. Иське, вань кинлэсь адӟем карыны, токма шорысь гуртысь спортсменъёс нош ик Дэбесэ уг люкасько.Дэбес черкогуртын гужем шудонъёслы чебер стадион пуктӥзы. Со дырысен ёросысь спортсменъёслэн вормонъёссы эшшо уноязы. Стадионын мугорзэс кыдато школаын но техникумын дышетскисьёс. Соин но, дыр, берло ортчем Гурт шудонъёсын дэбесъёс трос вормонъёс басьтӥзы.- Гурт шудонъёслы дасяськон вазенгес кутскиз, - шуэ Андрей Николаевич. - Гужем пумын ик куасэн бызьылон сюресъёсты лэсьтон борды басьтӥськимы: сик корамы, писпу выжыосты утялтӥмы. Сюреслэн одӥг иськемез югдытӥськыны кулэ, та вакытэ лэсьтӥськисьёс юбоос пуктыло. Со сяна, выльдӥське хоккеен шудон коробка. Азьвылэз пулэсь вал, куашкан калэ вуиз, табере инъетсэ асфальтлэсь лэсьтозы. Пиналъёс отын тол но гужем мугорзэс кыдатыны быгатозы.Котькуд тол шудонъёс дыръя куно пумитась ёрослы куас база кузьмало, нош Дэбесын со ужа ни. Та вакытэ базаысь тӥрлыксэ выльдо, ёрос командалы выль дӥсь, ӟеч куасъёс басьто. Хоккеистъёсты люкан сярысь но сюлмасько. Дэбес ёросысь спортсменъёс хоккеен ӧз шудылэ на та дырозь, нош туэ луонлыксы кылдӥз коньки вылэ султыны. Выль арозь, пе, команда кылдытэмын луыны кулэ.Троссэ спортсменъёсты улыны интыялозы шор ёзо школае. Со бордын чебер стадион пуктэмын. Куасэн бызьылонъя ӵошатсконъёсты но та котырын ик ортчытыса, умой луысал. Но кузёосты тани ма сюлмаськытэ: шудонъёс тол пумын ортчозы бере, школа котырысь бусые лымы букосъёс уз пуксе меда. Спорстменъёс но жаль, ӵошкыт но кыр интыетӥ котьку секыт бызьыны.- Мукет сюрес лэсьтыны луонлыкмы вань, - веранзэ азьланьтэ Андрей Николаевич. - Сикетӥ: Карасмеш гурезь яке куас база котыртӥ. Карасмеш гурезьмылы Россиысь пыдын бызьылӥсьёс но синмаськизы. Отын старт сётоно ке, судьяослы, учкисьёслы, спортсменъёслы шунскон юрт пуктоно луоз, тыл но кысконо. Мыдъят та котырын конькиен нискылан сэрег лэсьтыны чакласькомы. Мукетыз инты куас база котырын. Таяз кылиськон-дӥсяськон интыез вань, нош старт сётон бусыез пичи. Собере, кыкез ик та интыос спортсменъёслэн улонзылэсь кыдёкынгес луо. Али паймиськомы ни ма карыны ик.Дэбесысь кивалтӥсьёс йырзэс тӥяло, оло, федерал сюресэз, пе, огдырлы пытсано. Гурт шудонъёс дыръя сыӵе учыръёс одӥг пол гинэ ӧз пумиськылэ. Вань юанъёслы валэктон сётэмын луоз та арня пумын шаерысьтымы Мугорез кыдатон культурая, спортъя но туризмъя министерствоын. Соку тодмо луоз, кытын куасэн бызьылонъя ӵошатсконъёс радъяськозы: гурезё яке ӵошкыт интыын.* * *Дӧдьыез, пе, гужем дасяно. Дэбесъёс но тол шудонъёслы гужем ик дасяськыны кутскизы. Ёросысь тужгес кужмо пиналъёс, 43 мурт, мугорзэс кыдатӥзы «Олимпиец» лагерьын. Черкогуртысь сяна, отчы пыриськизы Зар-Медло гуртысь спорстменъёс. Нылпиослы кужмогес луыны юрттӥзы Нина Данилова, Николай Хохряков но Руслан Гущин тренеръёс. Пиналъёсты нуналаз куинь пол сюдӥзы, нош мугорзэс кыдатӥзы Карасмеш но Байгурезь котырын. Жаляса верано, Дэбес ёросын питрано куасъёссы куинь муртлы сяна уг тырмо.Арлы быдэ Дэбесэ люкаськыло Россиысь гурезьёстӥ бызьылыны яратӥсь спортсменъёс. Ас ёзо эшъёссы пӧлын вормисе потӥзы Евгения Тутаева, Анастасия Гаврилова, Николай Серебренников, Мария Будина, Костантин Чернов но Алексей Осотов, нош Мария Пономарёва Россилэн сборноез понна бызьылэ. Самой та егитъёс ик луо Дэбес ёрослэн осконэз. Соос пӧлысь бадӟымъёсыз ёрослэсь данзэ утёзы Гурт шудонъёсын.Та вакытэ гуртъёсын улӥсьёс но мугорзэс кыдатон борды басьтӥськизы. Куасэн бызьылӥсьёсты, полиатлонистъёсты нимын-тулын вераны луэ ни ке, мукет командаос «чутогес» на. Семьяез быръён ласянь но сюлмаськонъёс кылдэмын, пе. Вераськонъёс ветло, семьяос куасэн гинэ уз бызьылэ, дартсэн но шудыны быгатэмзэс эскерозы шуыса.Та дырозь ёросысь спортсменъёс командаен ӵошатсконъёсын ӧз вожвылъяськылэ. Но куно пумитасьёслы луонлык сётӥське вань амалъёсъя ӵошатскыны. Кызьы ивортӥз Андрей Князев, баскетболэн но хоккеен шудонъя командаос кылдытӥсько. Дэбес черкогуртысь сяна, ёрослэсь данзэ утёзы Тыловай, Зар-Медло, Бадӟым ӟӧтым, Тольён но мукет гуртъёсысь спортэз гажасьёс. Спортсменъёс сяна, культура удысын ужасьёс но куно пумитанлы мыло-кыдо дасясько.Валентина Емельянова. Туспуктӥз Владимир Беломорских. Теги: Гуртшудонъёс Дэбес  